17.3.2023
EL
Επίσημη Εφημερίδα της Ευρωπαϊκής Ένωσης
C 101 A/11
Το βιογραφικό σημείωμα δεν θεωρείται αποδεικτικό έγγραφο της επαγγελματικής πείρας, του τίτλου ή των τίτλων σπουδών ή, ενδεχομένως, των γλωσσικών γνώσεων.
Κατά την κατάρτιση του φακέλου σας, δεν μπορείτε να παραπέμπετε σε έγγραφα, αιτήσεις υποψηφιότητας ή σε άλλα έγγραφα που είχαν τηλεφορτωθεί στο πλαίσιο προηγούμενης υποψηφιότητας.
3.3.2 Δικαιολογητικά για τους γενικούς όρους Στο στάδιο αυτό, δεν απαιτείται κανένα έγγραφο που να αποδεικνύει ότι: — είστε υπήκοος κράτους μέλους της Ευρωπαϊκής Ένωσης, — απολαύετε των πολιτικών σας δικαιωμάτων, — έχετε τακτοποιηθεί με βάση τη νομοθεσία της χώρας σας σε θέματα στρατολογίας, — παρέχετε τα αναγκαία για την άσκηση των προβλεπόμενων καθηκόντων σας εχέγγυα ήθους, — γνωρίζετε τις γλώσσες που αναφέρονται στην αίτηση υποψηφιότητάς σας, εκτός των ειδικών περιπτώσεων που προβλέπονται ρητά στην προκήρυξη.
Πρέπει να σημειώσετε Χ στο τετραγωνίδιο «Υπεύθυνη δήλωση».
Με τον τρόπο αυτό, δηλώνετε υπεύθυνα ότι πληροίτε τους όρους αυτούς και ότι οι παρεχόμενες πληροφορίες είναι αληθείς και πλήρεις.
Ωστόσο, τα έγγραφα αυτά θα σας ζητηθούν κατά τη στιγμή της πρόσληψης.
3.3.3 Δικαιολογητικά για τους ειδικούς όρους Πρέπει να παράσχετε στην εξεταστική επιτροπή όλες τις πληροφορίες και τα έγγραφα που θα της επιτρέψουν να ελέγξει την ακρίβεια των στοιχείων που αναφέρονται στο έντυπο υποβολής υποψηφιότητας.
Διπλώματα και/ή βεβαιώσεις που πιστοποιούν την επιτυχή ολοκλήρωση των σπουδών Πρέπει να υποβάλετε, υπό μορφή εγγράφων συνημμένων στην ηλεκτρονική αίτηση υποψηφιότητας, κατά προτίμηση σε μορφή PDF, τα διπλώματα της δευτεροβάθμιας ή ανώτερης εκπαίδευσης, τους πανεπιστημιακούς τίτλους ή τα πιστοποιητικά σπουδών του επιπέδου που απαιτεί η προκήρυξη.
Οφείλετε να παράσχετε τα έγγραφα σε ευανάγνωστη μορφή.
Η εξεταστική επιτροπή θα λάβει υπόψη επ’ αυτού τις διαφορετικές εκπαιδευτικές δομές των κρατών μελών της Ευρωπαϊκής Ένωσης (Παράρτημα I και Παράρτημα ΙΙ του παρόντος Οδηγού).
Εάν είστε κάτοχος πτυχίου που έχει εκδοθεί από τρίτη χώρα, αυτό θα πρέπει να συνοδεύεται από δήλωση ισοτιμίας που έχει εκδοθεί από αρμόδια αρχή κράτους μέλους της Ευρωπαϊκής Ένωσης.
Όσον αφορά τα διπλώματα μεταδευτεροβάθμιας εκπαίδευσης, θα πρέπει να επισυναφθούν όσο το δυνατόν πιο λεπτομερείς πληροφορίες, ιδίως όσον αφορά τη διάρκεια και το αντικείμενο των σπουδών, προκειμένου η εξεταστική επιτροπή να μπορέσει να εκτιμήσει κατά πόσον τα διπλώματα σχετίζονται με τη φύση των καθηκόντων.
Εάν υποβάλετε διπλώματα που αφορούν τεχνική ή επαγγελματική εκπαίδευση, μαθήματα τελειοποίησης ή εξειδίκευσης, πρέπει να δηλώσετε εάν πρόκειται για κύκλους μαθημάτων με πλήρες ή μερικό ωράριο ή για βραδινά μαθήματα, και να αναφέρετε το αντικείμενο και την επίσημη διάρκεια των μαθημάτων.
Τηλεφορτώστε τις πληροφορίες αυτές σε ένα ενιαίο έγγραφο, κατά προτίμηση σε μορφή PDF.
Επαγγελματική πείρα Αν η προκήρυξη απαιτεί επαγγελματική πείρα, λαμβάνεται υπόψη μόνο η επαγγελματική πείρα που απέκτησε ο υποψήφιος/η υποψήφια μετά τη λήψη του απαιτούμενου διπλώματος ή τίτλου σπουδών.
Τα δικαιολογητικά θα πρέπει απαραιτήτως να αποδεικνύουν τη διάρκεια και το επίπεδο της επαγγελματικής πείρας και η φύση των ασκηθέντων καθηκόντων θα πρέπει να περιγράφεται όσο το δυνατόν λεπτομερέστερα, προκειμένου η εξεταστική επιτροπή να μπορέσει να εκτιμήσει κατά πόσον η πείρα σχετίζεται με τη φύση των καθηκόντων.
Εάν διαθέτετε περισσότερα έγγραφα για την ίδια επαγγελματική πείρα, πρέπει να τα τηλεφορτώσετε σε ένα ενιαίο έγγραφο.
Η πλατφόρμα Apply4EP επιτρέπει την τηλεφόρτωση εγγράφων μέγιστου μεγέθους 5 MB ανά έγγραφο.
Όλες οι σχετικές περίοδοι επαγγελματικής δραστηριότητας πρέπει να καλύπτονται από δικαιολογητικά, ειδικότερα: — βεβαιώσεις των πρώην εργοδοτών και του σημερινού εργοδότη που να αποδεικνύουν την επαγγελματική πείρα που απαιτείται για τη συμμετοχή στον διαγωνισμό/στη διαδικασία επιλογής· — εάν, για λόγους εμπιστευτικότητας, οι υποψήφιοι/υποψήφιες δεν μπορούν να επισυνάψουν τις αναγκαίες βεβαιώσεις εργασίας, πρέπει απαρεγκλίτως, αντί αυτών, να διαβιβάσουν φωτοαντίγραφα της σύμβασης εργασίας ή της επιστολής πρόσληψης και του πρώτου και του τελευταίου φύλλου μισθοδοσίας· — για τις μη μισθωτές επαγγελματικές δραστηριότητες (αυτοαπασχολούμενοι, ελεύθερα επαγγέλματα, κ.λπ.) μπορούν να γίνουν δεκτά ως αποδείξεις τιμολόγια στα οποία περιγράφονται λεπτομερώς οι παρασχεθείσες υπηρεσίες ή κάθε άλλο σχετικό επίσημο δικαιολογητικό.